উয়াইস করনি

উয়াইস আল-কারনি (আরবি: أويس القرني) ছিলেন ইয়েমেনের একজন সুফি ও দার্শনিক। তিনি হযরত মুহাম্মাদ সাল্লাল্লাহু আলাইহি ওয়াসাল্লাম-এর জীবদ্দশায় জীবিত থাকলেও তাঁদের কখনো সরাসরি সাক্ষাৎ ঘটেনি। ইবনে বতুতার বর্ণনা অনুযায়ী, উয়াইস করনি সিফফিনের যুদ্ধে আলি ইবনে আবি তালিবের পক্ষে লড়াই করে মারা যান। সিরিয়ার রাক্কাহতে তাঁর একটি মাজার ছিল, যা ২০১৩ সালে একটি চরমপন্থী ইসলামি গোষ্ঠী গুঁড়িয়ে দেয়। তাঁর সম্মানে তুরস্কের সির্ত প্রদেশের বায়কানে একটি মাজার নির্মাণ করা হয়েছে। জীবন মুসলিম ইতিহাসবিদদের মতে, উয়াইস মুরাদ গোত্রের একটি উপশাখার বংশধর ছিলেন। এছাড়া আরব উপদ্বীপের স্থানীয় ঐতিহ্য অনুসারে, ‘আল-কারানি’ ছিল ইয়েমেনের ইব্ব শহরের সঙ্গে সম্পর্ক নির্দেশকারী একটি নিসবাহ (উপাধি) এবং সেখানেই উয়াইসের জন্ম হয়েছিল। উয়াইসের পিতা আমির ছিলেন ইসলামের একজন নিষ্ঠাবান অনুসারী। উয়াইস ছোট থাকতেই তাঁর পিতা মারা যান এবং এরপর তাঁর মা একাই তাঁকে লালন-পালন করেন। তিনি মহানবী মুহাম্মদের সমসাময়িক হলেও তাঁর সঙ্গে সরাসরি সাক্ষাৎ করার সুযোগ পাননি। তবে তিনি মুহাম্মদের সাহাবির সঙ্গে সাক্ষাৎ করেছিলেন। এ কারণে তাঁকে তাবেয়ীদের অন্তর্ভুক্ত গণ্য করা হয়। আবু নাঈম আল-ইসফাহানী বর্ণনা করেছেন যে, উয়াইস তাঁর মায়ের প্রতি অত্যন্ত অনুগত ছিলেন। বৃদ্ধা মায়ের সেবাযত্নের দায়িত্বের কারণে তিনি মাকে একা রেখে মুহাম্মদের সঙ্গে সাক্ষাৎ করতে যাননি। ফলে মায়ের সেবাকে অগ্রাধিকার দিয়ে তিনি সাহাবির মর্যাদা লাভের সুযোগ ত্যাগ করেন। মুসলিম ইবনে আল-হাজ্জাজ কর্তৃক সংরক্ষিত উসাইর ইবন জাবিরের একটি বর্ণনা অনুযায়ী, উমর ইবনুল খাত্তাবের খিলাফতের সময় ইয়েমেন থেকে যখনই স্বেচ্ছাসেবী সৈন্যদের কোনো দল মুসলিমদের পারস্য বিজয়ে অংশ নিতে আসত, তখন উমর তাঁদের মধ্যে উয়াইস আছেন কি না তা জানতে চাইতেন। কারণ, উয়াইস সম্পর্কে একটি হাদিসের ভিত্তিতে তিনি বিশ্বাস করতেন যে একদিন তাঁর সঙ্গে উয়াইসের সাক্ষাৎ হবে। ইবনে জাওজি উল্লেখ করেছেন, মহানবী মুহাম্মদ তাঁর জীবদ্দশায় উমরকে ভবিষ্যতে উয়াইসের কাছে দোয়া চাইতে উৎসাহিত করেছিলেন। উমরের সঙ্গে সাক্ষাতের পরের বছর হজ্জ মৌসুমেও তিনি উয়াইসের কথা স্মরণ রেখেছিলেন। সে সময় তিনি কুফা থেকে আগত হাজিদের কাছে উয়াইসের খোঁজখবর নিতেন। ১৯ হিজরি (৬৪০ খ্রিস্টাব্দ) নাগাদ উয়াইস কুফায় বসবাস করতেন। সে সময় তিনি নাহাওয়ান্দের যুদ্ধে সাসানিয়ান সাম্রাজ্যের সেনাবাহিনীর বিরুদ্ধে যুদ্ধে অংশগ্রহণ করেন। পরবর্তীতে খলিফা উমরের বর্ণিত হাদিসের কারণে কুফায় তাঁর পরিচিতি ও খ্যাতি বৃদ্ধি পায়। এর পর তিনি অন্য এক অজ্ঞাত স্থানে চলে যান এবং ইতিহাসবিদদের বর্ণনা থেকে তাঁর অবস্থান সম্পর্কে আর কোনো নির্ভরযোগ্য তথ্য পাওয়া যায় না। পরবর্তীকালে আলীর খিলাফতের সময় উয়াইস আবার ইতিহাসে উল্লেখিত হন। মধ্যযুগের অধিকাংশ ইতিহাসবিদের মতে, তিনি সিফফিনের যুদ্ধে নিহত হন। তবে অন্য কিছু বর্ণনায় বলা হয়েছে যে, মুসলিমদের আজারবাইজান বিজয়ের সময় যুদ্ধে তিনি শাহাদাত বরণ করেন। উত্তরাধিকার উয়াইস করনিমূলত তাঁর অসাধারণ তাকওয়া ও ধার্মিকতার জন্য মুসলিম সমাজে গভীর শ্রদ্ধার পাত্র হয়ে ওঠেন। বিশেষ করে মায়ের প্রতি তাঁর কিংবদন্তিতুল্য আনুগত্য ও কর্তব্যপরায়ণতা তাঁকে অনন্য মর্যাদা এনে দেয়। পরবর্তী যুগের মুসলিম সমাজও বিভিন্নভাবে তাঁর প্রতি শ্রদ্ধা নিবেদন করেছে। কারণ, মহানবী মুহাম্মদ তাঁকে একজন মুমিন হিসেবে তাঁর উত্তম চরিত্র ও নৈতিকতার সুসংবাদ প্রদান করেছিলেন। সহীহ মুসলিম এবং সাফাদী রচিত কিতাব আল-ওয়াফি বিল-ওফায়াত-এ সংরক্ষিত একাধিক হাদিসে বর্ণিত হয়েছে যে, মহানবী মুহাম্মদ স্বয়ং তাঁকে ‘খাইরুত তাবিঈন’ (সর্বশ্রেষ্ঠ তাবিঈ) উপাধিতে ভূষিত করেছিলেন। খ্যাতির প্রতি অনাগ্রহ এবং মায়ের প্রতি তাঁর অতুলনীয় কর্তব্যপরায়ণতা আরব কবিদের গভীরভাবে প্রভাবিত করেছিল। তাই তাঁরা তাঁকে "মাজহূলুন ফিল আরদ, মা‘রূফুন ফিস সামা" উপাধিতে অভিহিত করেন। এর অর্থ, ‘পৃথিবীতে (মানুষের কাছে) অপরিচিত, কিন্তু আকাশে (আল্লাহ ও তাঁর ফেরেশতাদের কাছে) সুপরিচিত।’ আন-নাওয়াবী তাঁর আল-মিনহাজ শরহ সহীহ মুসলিম গ্রন্থে হাদিসের ব্যাখ্যা করতে গিয়ে উয়াইসকে সর্বশ্রেষ্ঠ তাবিঈ হিসেবে উল্লেখ করেছেন। মুসলিম ইবনুল হাজ্জাজ কর্তৃক সংরক্ষিত উমর এর একটি বর্ণনার আলোচনায় তিনি বলেন, মহানবী মুহাম্মদ উয়াইসকে কখনো সরাসরি না দেখেও তাঁর প্রশংসা করেছিলেন এবং তাঁর সম্পর্কে ভবিষ্যদ্বাণী করেছিলেন। অন্যদিকে, আদ-ধাহাবী উয়াইসকে ‘যুহদ ও সংযমের আদর্শ এবং তাঁর যুগের তাবিঈদের নেতা’ বলে অভিহিত করেছেন। আল-হাকিম আন-নিশাপুরিও তাঁর গ্রন্থে সংক্ষেপে মন্তব্য করেছেন যে, উয়াইস ছিলেন ‘উম্মাহর সন্ন্যাসী’। উয়াইসের আরেকটি উল্লেখযোগ্য মর্যাদা সম্পর্কে ‘আব্দুল্লাহ ইবন আবিল-জাদআ’ বর্ণিত একটি দুর্বল (যঈফ) হাদিসে বলা হয়েছে, উয়াইসের সুপারিশ (শাফাআত) সমগ্র বানু তামিম গোত্রের সুপারিশের চেয়েও উত্তম। হাসান আল-বাসরী এই হাদিসের ব্যাখ্যায় উল্লেখ করেন যে, এটি বিশেষভাবে উয়াইসের মর্যাদা তুলে ধরার উদ্দেশ্যেই বর্ণিত হয়েছে। স্থাপত্য ঐতিহ্যের অংশ হিসেবে ইরাকের মসুল শহরে তাঁর নামে একটি মসজিদ ছিল। তবে ২০১৪ সালে সেটি ধ্বংস হয়ে যায়। আধুনিক যুগে মুহাম্মদ হাসান হানিফ উয়াইসের জীবনকে আইএসআইএসের চরমপন্থী মতাদর্শের বিরুদ্ধে একটি গুরুত্বপূর্ণ দৃষ্টান্ত হিসেবে তুলে ধরেছেন। তিনি বলেন, উয়াইস তাঁর বৃদ্ধ মায়ের সেবাকে অগ্রাধিকার দিয়ে মদিনায় হিজরত করেননি। একইভাবে ইসলামের প্রথম যুগে তিনি সঙ্গে সঙ্গে খিলাফতের ভূখণ্ডে গিয়ে জিহাদেও অংশ নেননি। মহানবী মুহাম্মদ ও সাহাবিগণ তাঁর এই সিদ্ধান্তকে সমর্থন করেছিলেন। তাই হানিফের মতে, এটি প্রমাণ করে যে, আইএসআইএসের আদর্শ ইসলামের প্রকৃত শিক্ষার সঙ্গে সামঞ্জস্যপূর্ণ নয়। সুফি তরিকা উয়াইসী ইসলামি আধ্যাত্মিকতার একটি ধারা, যার নামকরণ করা হয়েছে উয়াইস আল-কারানির নামে। এই ধারার মূল ধারণা হলো, দুই ব্যক্তির মধ্যে সরাসরি সাক্ষাৎ বা শারীরিক যোগাযোগ ছাড়াই আধ্যাত্মিক জ্ঞান ও শিক্ষার আদান-প্রদান সম্ভব। উদাহরণস্বরূপ, শায়খ বানারাস উয়াইসীর নেতৃত্বাধীন সমসাময়িক ‘সিলসিলা উয়াইসী’ তরিকা যুক্তরাজ্যে সক্রিয় রয়েছে। মাজার সিরিয়ার রাক্কায় অবস্থিত উয়াইস আল-কারানি মসজিদকে তাঁর সমাধিস্থল হিসেবে গণ্য করা হয়। প্রচলিত মতে, তিনি সেখানে সিফফিনের যুদ্ধে নিহত হয়েছিলেন। ২০১৩ সালে আইএসআইএস মসজিদটি ধ্বংস করে দেয়। বর্তমানে এটি পুনর্নির্মাণের অপেক্ষায় রয়েছে। এই মাজারে সাহাবি আম্মার ইবনে ইয়াসিরকেও সমাহিত করা হয়েছে। এ ছাড়াও ইরাকের মসুল শহরে তাঁর নামে আরেকটি মাজার রয়েছে, যা সুলতান ওয়াইস মসজিদ নামে পরিচিত। উয়াইসি উয়াইসি নামক সুফি মতবাদটি তাঁর নামানুসারে নামকরণ করা হয়েছে। উয়াইসি তরিকার সাতটি ভিত্তি বা মূলনীতি (সংক্ষেপিত): ১) এতায়েত (ایتایات): এর শাব্দিক অর্থ আনুগত্য বা অনুসরণ করা। তরিকতের পরিভাষায়, আল্লাহ ও রাসুলের আদেশ-নিষেধ মেনে সর্বতোভাবে আল্লাহর জ্ঞানে দাখিল হওয়াকে এতায়েত বলে। ২) খেলওয়াত (الخلوات): এর অর্থ নির্জনতা; বিশেষ করে চোখ ও অন্তরের নির্জনতা। আল্লাহ ব্যতীত চোখ ও অন্তরে অন্য কিছু না দেখে আল্লাহর একত্বে নিমজ্জিত থাকাই হলো খেলওয়াত। ৩) খামুশী (سکوت): জিহ্বা ও অন্তরের নীরবতাকে খামোশি বলা হয়। সর্বদা আল্লাহর স্মরণে নিয়োজিত থেকে নিজের ধ্যানকে তাঁর প্রতি মগ্ন রাখা। আল্লাহর সাথে সংযুক্ত থাকলে জিহ্বা ও অন্তরের নীরবতা পালন করা সম্ভব হয়। ৪) নযর-বর-কদম (نزار بار قدم): এর অর্থ পায়ের ওপর নজর রাখা বা সর্বদা বিনম্রভাবে নিচু হয়ে চলা। আল্লাহর স্মরণ ব্যতীত অন্য কোনো দিকে না তাকানো এবং জাগতিক কোনো কিছুর প্রতি আসক্ত না হয়ে বিনয় প্রকাশ করা। ৫) হশ-হর-দম (هاش هار دوم): ফার্সি ভাষায় এর অর্থ হচ্ছে প্রতি শ্বাসের (দমের) প্রতি সজাগ থাকা। অর্থাৎ, প্রতিটি নিঃশ্বাসে আল্লাহকে স্মরণ করা। ৬) জহর নূশী (خوردন سم): এর বাংলা অর্থ হচ্ছে বিষ পান করা। তরিকতের পরিভাষায় রাগ ও ক্ষোভকে হজম করা এবং ধৈর্য ধারণ করার শক্তি অর্জন করাকে বিষ পান করার সাথে তুলনা করা হয়েছে। ৭) পরদাহ পুশী ( پرده پوشی): এর অর্থ গোপন রাখা। অন্যের দোষ খুঁজে না বেড়িয়ে তা গোপন রাখাকে পর্দা করা বলা হয়েছে। আরও দেখুন উয়াইসি তথ্যসূত্র বহিঃসংযোগ উইকিলিভ্রেসে এই নিবন্ধ সম্পর্কিত মৌলিক মিডিয়া বা পাঠ্য রয়েছে: উয়াইস করনি (নিউজিল্যান্ডের পাবলিক ডোমেইনে) উয়াইস করনির নিয়ে চলচ্চিত্র টেমপ্লেট:ওয়েব архив (ইংরেজি) উয়াইস আল কারনির চরম শোক, শিয়া ওয়েবসাইট (ইংরেজি) ইসলামী সূফীবাদ বংশগতি, নভেম্বর ২০০৪, তেহরান বিশ্ববিদ্যালয় প্রকাশনা (ইংরেজি) আধ্যাত্মিক জ্ঞানের উয়াইস সম্প্রচার (নকশব্দি-হাক্কানি ওয়েবসাইট) (ইংরেজি) উয়াইস করনি (رضي الله عنه)